**Iisalmen sairaala** (entiseltä nimeltään **Iisalmen aluesairaala**) on Iisalmessa Riistakadulla sijaitseva neljän kunnan yhteisen Ylä-Savon sote-kuntayhtymän omistama sairaala. Vastuualueen asukasmäärä on noin 37 000.

Sairaalan historia
------------------

Iisalmen sairaalan alue rakennettiin silloiselle Iisalmen maalaiskunnan alueelle vuonna 1958. Sairaalaa alettiin suunnittelemaan ensimmäisen kerran jo 1930-luvun loppupuolella. 1950-luvun alussa Iisalmen maalaiskunta pani vireille useiden kuntien yhteisen sairaalan perustamishankkeen. Aluksi suunnitelmassa olivat mukana Iisalmen maalaiskunta, kaupunki, Vieremä ja Sonkajärvi. Sonkajärvi jättäytyi pois hankkeesta 1951. Iisalmen kunnallissairaalan kuntainliitto perustettiin vuonna 1954. Arkkitehdiksi pyydettiin Reino Koivula, joka palattuaan Amerikkaan tekemältään opintomatkaltaan oli Helsingin Sanomien haastattelussa sanonut olevansa valmis suunnittelemaan uutta sairaalaa näyttääkseen, että hyvä sairaala on mahdollista tehdä huomattavasti halvemmalla kuin sairaalat yleensä Suomessa rakennettiin. Johtokunta ohjeistikin arkkitehdin suunnittelemaan sairaalan siten, että kaikkia turhia kustannuksia ja ylellisyyttä oli vältettävä. Sairaalasta suunniteltiin ensin 60-paikkaista, mutta Sonkajärven tultua uudelleen mukaan hankkeeseen suunnitelmat tehtiin 90 paikkaiselle sairaalalle. Suunnitteluvaiheessa toivottiin, että 1957 tulisi voimaan uusi laki, joka mahdollistaisi aluesairaalan saamisen Iisalmeen. Silloin valtio maksaisi 50 prosenttia perustamis- ja 40 prosenttia käyttökustannuksista. Laki lykkääntyi vuodella, mutta uusi sairaala lopulta hyväksyttiin aluesairaalaksi ja se sai nimekseen Iisalmen aluesairaala. Rakennustyöt aloitettiin vuonna 1957, ja niihin saatiin 8 milj. markan työttömyyslaina. Kaupunki lakkautti oman sairaalansa ja synnytyslaitoksensa 1958 lopussa ja suurin osa niiden henkilökunnasta siirtyi uuden aluesairaalan palvelukseen. Aluesairaalan tilavuus oli suunnitelmien mukaan 22 000 m3 ja kustannusarvion loppusumma 270 milj. markkaa. Aluesairaalassa toimi sisätauti-, synnytys- ja naistentautien, sekä kirurginen osasto. Lääkäreitä oli sairaalan alkuvaiheessa neljä ja muuta hoitohenkilökuntaa 69 henkeä. Aluesairaalaan piiriin tulivat myöhemmin mukaan Lapinlahti, Pyhäjärvi ja Pielavesi 1960-luvun alkupuolella. Uusi sairaala palveli näin ollen laajalti Ylä-Savon kuntia. Myöhemmin 1960- ja 1970-luvuilla sairaalaa laajennettiin.

Nykyhetki ja tulevaisuus
------------------------

Iisalmen terveyskeskus (vasemmalla) ja Iisalmen sairaalaa (oikealla) elokuussa 2020. Kuvan keskiosassa on nähtävissä terveyskampuksen rakenteilla olevan, vuonna 2021 valmistuvaksi suunnitellun uudisrakennuksen rakennustöiden suojarakenteita.
Iisalmen sairaalassa toimii 24 h päivystys, sekä eri erikoisalojen vuodeosastoja. Iisalmen sairaalan leikkaustoiminta käsittää pienimuotoisia, ei-yleisanestesiassa tehtäviä kirurgisia toimenpiteitä. Suomen Terveystalo Oy tuotti toimenpidekirurgisia palveluja Iisalmen sairaalassa, mutta toiminta siirtyi takaisin Ylä-Savon sote-kuntayhtymälle vuonna 2020. Lisäksi sairaalassa on eri erikoisalojen poliklinikoita.

Mielenterveys- ja päihdepalvelujen osastot sekä selviämisasema siirtyivät entisestä vanhasta ja sisäilmaltaan huonosta Koljonvirran sairaalasta Iisalmen sairaalaan. Ylä-Savon sote-kuntayhtymässä toimii psykiatrinen osasto ja riippuvuusosasto Iisalmen sairaalan ensimmäisessä kerroksessa. Psykiatrian lääkäripäivystys loppui Iisalmessa vuonna 2018, ja mielenterveyslain mukainen, tahdosta riippumaton sairaalahoito keskittyi Pohjois-Savon sairaanhoitopiirissä kokonaan KYS:n Julkulan sairaalaan. Iisalmen sairaalan osastoilla psykiatrinen hoito on jatkunut vapaaehtoispohjalta.

Iisalmeen rakennetaan uutta terveyskampusta, jonka on määrä valmistua syksyllä 2021. Syksyllä 2021 valmistuvaan rakennukseen tulee tilat lääkäripäivystykselle, leikkaustoiminnalle sekä laboratoriolle ja röntgenille. Tämän jälkeen vuorossa on vanhan sairaalarakennuksen peruskorjaus ja osittainen purkaminen, ja viimeisenä rakennetaan uusi pysäköintialue, näillä näkymin vuosina 2023–2024.

Katso myös
----------

* Luettelo Suomen sairaaloista
* Iisalmen terveyskeskus
* Kiuruveden terveyskeskus
* Sonkajärven terveyskeskus
* Vieremän terveyskeskus

Lähteet
-------

1. ↑  Arkistoitu kopioToimipaikkojen osoitteet Ylä-Savon sote-kuntayhtymä, ylasavonsote.fi.  Arkistoitu 8.8.2020. Viitattu 11.7.2020.
2. ↑  Esittely - Ylä-Savon SOTE kuntayhtymä *Ylä-Savon sote-kuntayhtymä, ylasavonsote.fi*.  Arkistoitu 17.7.2020. Viitattu 10.4.2020.
3. ↑  Annika Tuohimaa: Museoviraston lomake *Iisalmen sairaala*.  27.2.2015. Iisalmen kaupunki.  Arkistoitu 10.5.2021.
4. ↑  Päivystys - Ylä-Savon SOTE kuntayhtymä *www.ylasavonsote.fi*.  Arkistoitu 27.4.2020. Viitattu 10.4.2020.
5. ↑  Osastot - Ylä-Savon SOTE kuntayhtymä *www.ylasavonsote.fi*. Viitattu 10.4.2020.
6. ↑  Leikkaustoiminta - Ylä-Savon SOTE kuntayhtymä *www.ylasavonsote.fi*. Viitattu 10.4.2020.
7. ↑  Terveystalo: Suomen Terveystalo Oy:n tuottamien palveluiden siirtyminen Ylä-Savon SOTE kuntayhtymän tuottamaksi 2.1.2020 alkaen *terveystalo.com*.  18.12.2019.
8. ↑  Erikoislääkärivastaanotot - Ylä-Savon SOTE kuntayhtymä *www.ylasavonsote.fi*.  Arkistoitu 16.2.2020. Viitattu 10.4.2020.
9. ↑  Pirjo Nenola: Koljonvirran sairaalan sisäilma epäterveellistä *savonsanomat.fi – Savon Sanomat*. Viitattu 10.4.2020.
10. ↑  Savon Sanomat: Koljonvirran sairaala suljetaan *savonsanomat.fi – Savon Sanomat*. Viitattu 10.4.2020.
11. ↑  Petri Karvinen: Koljonvirran mielisairaala päätymässä Iisalmen kaupungin syliin – purkukustannukset jopa 750 000 euroa *savonsanomat.fi – Savon Sanomat*. Viitattu 10.4.2020.
12. ↑  Osastohoito - Ylä-Savon SOTE kuntayhtymä *www.ylasavonsote.fi*.  Arkistoitu 8.8.2020. Viitattu 10.4.2020.
13. ↑  Akseli Vanhala, Taru Rokka, Jukka-Pekka Räsänen: Iisalmen tahdosta riippumaton psykiatrinen hoito siirtyy sairaanhoitopiirille *savonsanomat.fi – Savon Sanomat*. Viitattu 10.4.2020.
14. ↑  Psykiatrinen päivystys loppuu Iisalmessa marraskuun lopussa – avohoitoa tehostetaan *Yle Uutiset*. Viitattu 10.4.2020.
15. ↑  Iisalmen terveyskampuksen uudisrakennuksen urakka alkaa ensi maanantaina – sairaalan asiakaspysäköinti siirtyy uuteen paikkaan *Yle Uutiset*. Viitattu 10.4.2020.
16. ↑  Terveyskampus - Ylä-Savon SOTE kuntayhtymä *www.ylasavonsote.fi*. Viitattu 10.4.2020.